3 knou glo nog leerlinge af in Bfn-skool | Netwerk24
3 knou glo nog leerlinge af in Bfn-skool
Deur Alzane Narrain 19 Februarie 2019 15:43
Sedert drie jong mans in die landdroshof in Bloemfontein verskyn het oor beweerde boeliegedrag, lyk dit asof dié vermeende afknouers se probleme net al hoe meer word.
Van links staan Jason Litch, JC Janse van Rensburg en Jarod Grey Dinsdag in die beskuldigdebank van die Bloemfonteinse landdroshof. Foto: ALZANE NARRAIN
Die polisie is tans besig om heelparty verklarings teen Jason Litch (19), JC Janse van Rensburg (18) en Jarod Grey (19), almal oudleerlinge van die Martie du Plessis-skool in die stad, af te neem.
Dié seuns staan tereg op aanklagte van crimen injuria nadat hulle na bewering in November verlede jaar hul oudskoolmaat Corné Snyman by die skool gevloek en rondgestamp het.
Thando Mgqweto, die aanklaer, het Dinsdag voor landdros Vuyelwa Mahamba gesê Snyman is nie die enigste leerling wat beweer dié drie het hom geteister nie.
Hy het gesê meer slagoffers het na vore gekom.
Sodra al die nodige verklarings afgeneem is, kan die verhoor begin.
Nog aanklagte teen die drie gaan moontlik bygevoeg word, het Mgqweto gesê.
Landdros Mahamba het die seuns se verhoor vir verdere ondersoek tot volgende maand uitgestel.
Arthur Koorst van Phatshoane Henney-prokureurs tree vir die seuns op.
* Litch, Janse van Rensburg en Grey se verskyning in die hof spruit uit gebeure die oggend van 8 November verlede jaar toe hulle Snyman glo by die skool “lelike name” toegesnou en rondgestamp het.
Dié middag het Snyman ’n klag by die Parkweg-polisiekantoor in Bloemfontein ingedien.
Meer oor: Jc Janse Van Rensburg | Bloemfontein
Bloem-seun sleep ‘boelies’ hof toe